
През 1992 г., когато започна етноложкото изследване 
“Връзки на съвместимост и несъвместимост между хрис- 
тияни и мюсюлмани в България”, проведено от МЦИМВК и 
Катедрата по етнология при СУ “Св. Кл. Охридски”, пуб- 
ликациите върху народния пласт на мюсюлманската кул- 
тура у нас бяха не само малобройни, но и определено тен- 
денциозни!. Голямата част от тях имаха за цел да дока- 
жат българския произход на мюсюлманите и представяха 
предимно онези компоненти от народната им култура, 
които лесно се свързват с българските традиции”. За да 
се очертаят връзките на съвместимост и несъвмести- 
мост в съжителството на християни и мюсюлмани, сту- 
дентските експедиции в Родопите и Североизточна 
България, които продължиха пет години, събраха огромен 
и изключително разнообразен теренен материал. В хода 
на проучванията въпросите в нестандартизираната ан- 
кетна карта непрекъснато се увеличаваха и променяха, но 
въпросът 


КОЙ Е НАЙ-ДОБРИЯТ ЧОВЕК 


неизменно присъстваше от началото до края на изслед- 
ването. Според предварителните ни намерения той тряб- 
ваше да бъде един от методологическите ключове, чрез 
които да се контролира достоверността на теренната 
информация за взаимоотношенията на християни и мю- 

сюлмани. В хода на изследването обаче именно този въпрос 
се оказа изключително полезен като вход за проникване в 
духовния свят и изобщо в менталността на българските 
мюсюлмани. Тук само маркирам онези отговори, които спо- 
ред мен биха дали възможност да се открият нишки от 
суфийския мистицизъм в народната религия на ортодок- 
салните сунити в Родопите. 

Въпроса, кой е най-добрият човек, мнозинството от 
нашите информатори разбираха в конкретния му смисъл. 
Голямата част от жените със или без колебания отгова- 
ряха “моят мъж” и се аргументираха не с позитивните 
качества на своите съпрузи, а с негативни оценки за дру- 
гите мъже в малкия свят на селото им?. Мъжете и малка 
част от жените посочваха като най-добрия човек пре- 
димно познати им лекари, които, работейки в селото или 
в местната болница, с много усилия и грижи спасявали 
живота на тежко болни и особено на деца“. Тези “най-доб- 
ри хора” бяха и християни - българи, и мюсюлмани - турци 
или помаци, като личностната им характеристика отно- 
во се доказваше в сравнение с други лекари, също христи- 
яни или мюсюлмани, които изпълнявали небрежно и недб- 
росъвестно професионалните си задължения. Добрите се 
оценяваха чрез лошите. Много по-рядко се споменаваха 
имена на местни администратори, главно селски кмето- 
ве, които с хитрост или в “битка с високата власт” ус- 
пявали да благоустроят селото, да осигурят поминък за 
населението, да издигнат авторитета на жителите му в 
местната йерархия чрез акции в образователната дей- 
ност или художествената самодейност. Макар и по-ряд- 
ко, се сочеха имена на “стари ходжи”, чийто висок авто- 
ритет до голяма степен се аргументираше с дълбоките 
им познания върху исляма и стриктното спазване на него- 
вите догми и норми". 

В тези конкретни определения на най-добрия човек 
основният критерий бе обществената ангажираност на 
посочената личност, неговото положително отношение 
към другите, умението да сваля напреженията в селската 

общност, полезността на неговите действия за цялата 
група. Изрично се посочваше, че религията и етническа- 
та принадлежност нямат никакво значение, освен в при- 
мерите с ходжите, чиято доброта бе не само въпрос на 
личностен характер, а бе обусловена и от дълбоката им 
вяра в Аллах. 

Още при първата експедиция в Западните Родопи през 
пролетта на 1992г. част от информаторите интерпре- 
тираха нашия въпрос в значително по-широк смисъл. Тех- 
ните отговори представяха не толкова отделни и извес- 
тни им личности, а един общ еталон за най-добрия човек, 
който задължително е божий избраник, изпратен сред 
хората от самия Аллах. Божественият избор дарява ня- 
кои хора с изключителни качества, което ги прави много 
по-различни от другите. В народната вяра на родопски- 
те мюсюлмани 


ЕВЛИИТЕ 


са неделими от разбирането и осмислянето на света, от 
ислямския им светоглед. Те се възприемат като доказа- 
телство за човеколюбието на Аллах, без което светът 
не би могъл да съществува. “Евлията е божи човек, който 
си живее като всички. Той е сред хората. Може да е всеки 
един, но не се знае кой еи къде е. Той е най-близко до Аллах 
и чува какво казва Аллах. Евлиите се отличават с разум- 
ност и мек характер. Те помагат на всички, които са в 
беда, без да искат нещо в замяна. Но не бива да се опит- 
ваш да разбереш дали някой твой познат е евлия. Защо- 
то, ако познаеш, ще умреш.” Тази най-обща представа се 
допълва с различни примери за чудесата, които евлиите 
извършват приживе. Обикновено примерите се отнасят 
към едно относително близко минало и се ситуират в близ- 
ката околност, в своето или съседно село. Като пример 
ще посоча интервюто на 40-годишен мъж от с. Аламовци, 
Златоградско. “По време на Балканската война (1912) едно 

момче от нашето село го взели войник. Чичо му казал: “Ако 
на фронта имаш зор, спомени ме.” Момчето обещало и за- 
минало. А чичото бил евлия, но никой не знаел. Един ден 
враговете започнали да надвиват ротата на момчето. То 
се изплашило и казало: “Ех, да беше тука мижу ми.” В този 
момент чичото почувствал, че е необходим, и направо от 
хармана тръгнал на война, с вилата. Бил хвъркат. Отървал 
момчето, разбил врага и се върнал много бързо. Съселяни- 
те му видели, че вилата е цялата в кръв, и започнали да го 
разпитват, но той си мълчал. След време се върнало от 
войната и момчето. Като го заразпитвали, и то разказа- 
ло какво е направил чичо му. В същия момент чичото из- 
чезнал, защото се разбрало, че е евлия, а това не трябва 
да се разбира...” 

В Западните Родопи тази митологема е изцяло ис- 
торизирана и вписана в реалната действителност. В с. 
Теплен има теке на Бекир, местен младеж. Най-възраст- 
ните мъже от селото твърдят, че той бил техен 
връстник, с когото заедно отраснали. По нищо не се 
отличавал от останалите момчета и никой не предпо- 
лагал, че е евлия. През 30-те години Бекир станал куриер 
на Вътрешната македонска революционна организация. 
Често пътувал по тайни дела и един ден не се завърнал в 
селото. Изчезнал. Но след пет нощи се явил на брат си 
насън и му казал, че с убит. Посочил мястото, където се 
намирал трупът му, и помолил да го погребе. На шестия 
ден брат му и съселяните му го намерили в точно описа- 
ната гора. Въпреки че бил убит преди шест дни, мла- 
дежът изглеждал съвсем като жив. Тогава хората раз- 
брали, че е евлия. Построили му теке, което и сега се 
поддържа от близките му роднини и техните наследни- 
ци. Всяка седмица те оставят в текето храна и вода, 
които след това не намират. Обувките му, които по- 
ставят пред вратата на текето с носовете към изхо- 
да, всяка сутрин са поставени обратно?. Информатори- 
те твърдяха, че в тяхното село няма тежки проблеми и 
остри конфликти. След смъртта на евлията те избират 

местните началници от неговия род, а той от своя стра- 
на покровителства жителите на цялото село. Нещо по- 
вече. При извънредни обстоятелства той ги предупреж- 
дава, като се явява на някои хора от селото. “През есен- 
та на 1989 г., две седмици преди да падне Тодор Живков, 
в един ден се беше показал на двама души. Един го видял 
към 12 ч. на пазара в Гоце Делчев, а само 2 часа по-късно 
друго наше момче го срещнало на автогарата на Овча 
купел в София, малко преди да тръгне рейса. Младите го 
знаят, защото снимкатаму седи в текето. Мълчал. Но 
ние се сетихме, че ще се случи нещо фатално.” 

Според родопските мюсюлмани за евлията - човека, 
избран от Аллах за негов посредник - пространството и 
времето, както и животът и смъртта са условни. В тех- 
ните вярвания, както в народния ислям въобще, мистич- 
ното се преплита с прагматичното. Чудесата на 
мъртвия евлия доказват преодоляването на природни- 
те ограничения, но и функцията му на протектор на хо- 
рата. В примерите на родопските мюсюлмани тя се пред- 
ставя чрез помощта, която той оказва на малката общ- 
ност (представители на собственото му семейство или 
жителите на селото), но те твърдят, че може неочак- 
вано да я получи всеки, “който почита конкретен евлия 
или евлиите изобщо”. В с. Вълкосел група мъже дълго спо- 
риха колко процента от хората са евлии и крайното зак- 
лючение беше, че сигурно не са повече от 10%, защото 
въпреки тяхната доброта, всичките им дарби и техни- 
те чудеса, те не могат да променят човешката лошо- 
тия. “Само Аллах и вярата в него ще направят хората 
по-добри, а евлиите ни показват какви можем да ста- 
нем, ако сме силни във вярата”!!, приключи дискусията 
сдин от информаторите. 

В представите на родопските мюсюлмани евлиите са 
най-добрата част от човечеството, привилегирована и 
обдарена с надчовешки качества и възможности. Но тези 
посредници между хората и Аллах са множество, група. 
Вярата в тях е всеобща, а чудесата им се знаят и разказ- 

ват от всички. Макар и много по-рядко, само отделни ин- 
форматори споменаваха или по-точно намекваха, че най- 
добрият човек сред всички хора, които са живели, живе- 
ят и ще живеят в целия свят. 


ЕДИН-ЕДИНСТВЕН Е ИДЕАЛНИЯТ ЧОВЕК 


“Тоя единствен човек е Хюсеин, единствен внук на Про- 
рока от единствената му дъщеря Фатима. Такъв като 
него не се е раждал и няма да се роди.” Така започна дългия 
си разказ Идрис Осман Калфа, когото срещнах за първи 
път на един курбан на Хъдърлез в 1994 г. при джамията 
Йедикъзлар в гара Подкова, община Кирково (Източни 
Родопи). В общия разговор около поставения от мен 
въпрос за най-добрия човек на курбанната обща трапеза 
той се намеси тихо със забележката, че всички хора сме и 
добри, и лоши. Така искал Аллах и така ни с направил. Но 
ни е показал еталона на съвършенството и ни е посочил 
пътя към щастието. Джамията в Подкова се намира в 
началото на действащо гробище, където се издига напра- 
вена от бетон арка. Участниците в курбана разказваха 
историята на дървената джамия, построена с дарение- 
то на седем моми, които седем дни и седем нощи работи- 
ли своя чеиз без почивка, за да бъде продаден, и с получена- 
та сума да се изгради джамия. На утрото на осмия ден и 
седемте моми умрели от преумора. Информаторите с ор- 
дост описваха съвременната функция на джамията като 
център на съвсем скоро възстановения религиозен и 00- 
ществен живот на местните мюсюлмани, в голямата си 
част турци. Когато попитахме за арката в гробището, 
те я нарекоха “Дели кайъ” и обясниха, че селото се преме- 
стило от близкия баир в равнината преди няколко десе- 
тилетия. Там имало пещера с два отвора, през която се 
промушвали за здраве, но комунистите я разрушили. Сту- 
дентите и младежи от селото отидоха да търсят следи- 
те на пещерата, но не ги откриха и информаторите обяс- 

ниха, че вероятно вече са покрити с пръст. Тогава възра- 
стният мъж, който коригира моя въпрос за най-добрия 
човек, дойде при мен и обеща да ми обясни и кой е идеални- 
ят човек, и каква с арката, но не по време на курбана. 
Втората ни среща продължи цял ден. Етноложкото ин- 
тервю се превърна в необикновено съкровен разказ, в кой- 
то Идрис Осман Калфа вплете своята вяра, съдбата на 
турците в България, собствения си живот, миналото и 
бъдещето на човечеството в една трудно разчленима 
тъкан. Той категорично отказа разговорът да бъде запи- 
сан на магнетофон, но представи пълната си визитна кар- 
тичка. Говореше много добър български език и обясни, че 
има “почти завършено средно образование”, но рано се 
оженил и напуснал училището. Бил строителен работник, 
бил служител в железниците, пасял овце и отглеждал 
тютюн. И в най-трудните времена съхранил своята вяра 
и спазвал нейните догми. Представям в резюме неговата 
версия за единствения идеален човек, която силно ме впе- 
чатли. Най-добрият, идеалният човек, който е бил и сега 
е, се казва Хюсеин. Той бил единственият наследник на 
Пророка и първият цар (с уточнение халиф) на мюсюлма- 
ните. Бил необикновено красив. Той направил царството 
на исляма. Командвал огромна войска. Сам командвал вой- 
ниците. Яздел пред армията. Хубостта му била мъжка и 
имал такава сила, че щом го видели, враговете се преда- 
вали и ставали мюсюлмани. С вяра, а не с кръв направил 
велика държава. Само за Аллах и правоверните мислел и за 
тяхното добро се грижел. От дете знаел корана, но всяка 
вечер го прочитал целия. Така пречиствал света. Един 
йезит го убил, както четял корана. За турците по-лоша 
дума от “йезит” няма. За хората Хюсеин бил мъртъв, но 
Аллах го дарил с вечен живот. Той разпръснал душата на 
Хюсеин навсякъде и във всички. “И сега душата на Хюсеин 
е във всичко и във всички, и в тебе, и в мен. Но най-силно 
я пазят три неща. Първото е цветето, което вие нари- 
чате минзухар. Пролет и есен, когато е студено, облачно 
и дъждовно, а земята е кална и мръсна, като видиш цъфнал 

минзухар, цъфваш и ти. Ставаш радостен. Ставаш по- 
кротък, цял ден се радваш, че си жив. Второто нещо са 
очите на коча, преди да го заколят за курбан. В тях е цяла- 
та мъка на света и великата прошка на Аллах. Вие, жени- 
те, не можете да ги видите. Ако видите мъката, няма да 
раждате. А от прошка не разбирате. Такава ви е природа- 
та. Третото нещо с най-голямата сила на Хюсеин е дъга- 
та. Тя, като се извие на небето, цял свят, всичко се про- 
чиства. Възкръсва, както казват християните. Но дъга- 
та се появява рядко, особено в Арабия и Турция. Затова 
умните хора научили мюсюлманите сами да правят арки. 
Арката е като дъгата. Като минат под арката, хората 
се пречистват. Болестите си отиват. Отива си лошо- 
то. Затова направихме арката в нашето гробище. Да се 
радваме, да сме добри, колкото Аллах разрешава на чове- 
ка, защото сме измъчени хора. А мъчените хора не са доб- 
ри. Нито вие, християните, нито ние, мюсюлманите.” 
Моят информатор твърдеше, че този “ключ към щастие- 
то” получил от своя баща, чийто баща пък бил известен 
ходжа. Според него той бил известен на много от българ- 
ските турци, не бил тайна, но и не се показвал на всеки. 

В този разказ алевитските влияния бяха безспорни, 
но очевидно не бяха преки. В дългото интервю името 
на Али не бе споменато. На моя “контролен” въпрос, 
какви мюсюлмани са къзълбашите, отговорът беше 
кратък: “Мюсюлмани са почти колкото ти си мюсюл- 
манка. Може и да не са лоши, но всичко пазят в тайна и 
затова ги обвиняват в най-лошите неща на света. Ти 
си жена, затова питай за тях нашите жени.” Моят събе- 
седник очевидно не подозираше колко неговата пред- 
става за идеалния човек е далечна от ортодоксалния 
ислям и е почти еднаква с тази за съвършения човек на 
шиитските мистици. 

При следващите експедиции само двама информато- 
ри зачеваха някои елементи от този разказ. Една жена от 
с. Островче, Разградско, обясни, че намиращата се на цен- 
тралната улица аркада от седем свързани черничеви 

дървета е направена от селяните при една епидемия от 
скарлатина, при която в селото умрели седем деца. “Се- 
демте дървета са като седемте цвята на дъгата. Прочи- 
стихме се и децата спряха да умират”, заключи тя, но не 
можа да обясни каква е пречистващата сила на дъгата“. 
В една от махалите около Мадан възрастна помакиня в 
твърде несвързан разказ се опитваше да обясни защо Ал- 
лах прибирал при себе си всички деца на Пророка и оста- 
вил жива само една дъщеря, за да съхрани чиста истинс- 
ката Мохамедова кръв и да дойде неговият наследник, за 
да накаже неверниците. “Той [наследникът] на Пророка е 
като вашия Христос, ама не е той” - беше изречението, с 
което тя завърши опита си да обясни противоречията и 
враждебността между християните и мюсюлманите“. 
Въпреки че целта на този текст не включва специализи- 
рана интерпретация на теренната информация, събрана 
от родопските мюсюлмани в отговорите им на въпроса, 
кой е най-добрият човек, ще си позволя да представя на- 
лагащата се от отговорите градация: 

1. Този, който е полезен на другите. 

2. Този, който е избраник на Аллах ие негов посредник 
с хората. 

3. Идеалният човек, както го наричат информатори- 
те, или съвършеният човек, както го определят мисти- 
ците суфии, чиято божествена сила с вечна. 

Тя свидетелства, че в тяхната народна вяра са дис- 
персирани отделни и неясни идеи и представи на мюсюл- 
манския мистицизъм, които заслужават да бъдат обект 
на едно специално научно изследване. 

